Drie Botha-broers het bulbloed in hul are | Netwerk24
Drie Botha-broers het bulbloed in hul are
Deur Ischke van Eeden 14 September 2021 06:10
Die Botha-broers met die Curriebeker wat die Blou Bulle Saterdag verower het. Van links is Frans, Andries en Arno. Foto: Verskaf
Om drie broers te vind wat by die onderskeie Bulle-spanne betrokke is, is skaars; wat nog te sê as dié spanne op een naweek almal as wenners van die veld stap.
Dit was die geval vir die Botha-broers Andries (31), Arno (29) en Frans (26), wat die afgelope naweek stof in hul teenstanders se oë geskop het.
Noem dit sommer 'n "Botha-Bulle-naweek", soos die Facebook-blad SupaRugby daarna verwys.
"Ons is baie geseënd. Dis 'n baie dankbare gevoel, want dit gebeur nie elke dag nie," sê Andries.
"Rugby is in ons bloed. 'n Mens wil altyd die beste doen en kry nie altyd die uitslag wat jy wil hê nie, so ons koester hierdie oomblik."
Arno is 'n losvoorspeler vir die Blou Bulle, wat Saterdag die Curriebeker gewen het teen die Sharks (44-10), terwyl Frans Vrydag vir die Naka Bulle as reserwe-vleuel uitgedraf het toe hulle die Pretoria-rugbyklub met 109-7 geklop het.
Intussen is Andries die hulpafrigter van die Hoërskool Monument in Krugersdorp se eerste rugbyspan, oftewel die Wit Bulle, wat Saterdag die Hoërskool Dr. EG Jansen van Boksburg laat les opsê het met 'n eindtelling van 38-34.
Die broers se betrokkenheid by Bulle-spanne val ook reg in hul kraal omdat hulle van kleintyd af vir hierdie blou span skree vanweë hul oorlede pa, ook Andries, se invloed.
Die Botha-broers is van links Andries, Arno en Frans. Foto: Verskaf
Andries jr. het ook rugby gespeel tot ná skool, maar 'n paar knieoperasies het hom van die veld gehaal.
Andries, Arno en Frans ondersteun mekaar se spanne graag en gee mekaar raad.
As die een se span 'n slegte dag op die veld gehad het, sal hulle mekaar spottenderwys daarop wys om die ys te breek.
"Maar ons ondersteun mekaar deur betrokke te wees en nie net raad te gee nie," sê Andries.
Die broers se goeie rekord dateer van hul skooldae. Hulle het al drie in matriek in die Hoërskool Nylstroom in Limpopo hoofleierposisies beklee en as die skool se kapteins van die eerste rugbyspan uitgedraf.